Groot verwoesting ná brand op Kaapse plaasDie brand het verskeie toerusting, trekkers en masjinerie op die Welvanpas-plaas in Wellington vernietig. (Foto: Facebook / Drakenstein Farm Watch) ŉ Brand wat Woensdagoggend vroeg op die plaas Welvanpas in Wellington in die Wes-Kaap uitgebreek het, het na raming miljoene rand se skade aangerig. Die brand – wat vermoedelik opsetlik gestig is – het toerusting, trekkers en masjinerie vernietig, wat beteken dat bedrywighede op dié plaas tot ŉ groot mate opgeskort moes word. Dít boonop in oestyd. Volgens Daan van Leeuwen Boomkamp, algemene bevelvoerder van die Drakenstein Farm Watch (DFW) se brand‑ en reddingspan, het hy Woensdag omstreeks 00:50 ŉ benoude oproep van die boer, Jacque Smit, se vrou, Marina, ontvang dat die hoofskuur in ligte laaie is. Die brand het toerusting, trekkers en masjinerie op die Welvanpas-plaas in Wellington vernietig. (Foto: Facebook / Drakenstein Farm Watch) Die span het hulle na die toneel gehaas waar die grootste gedeelte van die skuur reeds in vlamme gehul was. Masjinerie wat met diesel werk, was ook aan die brand, wat die situasie verder vererger het. DFW-spanne sowel as brandspanne van die Drakenstein-brandweerdiens het saamgewerk om te red wat hulle kon. “Slegs 40% van die struktuur was nog nie vernietig nie. Ons hoofdoelwit was om dié 40% te beskerm.” Die brand was teen 03:15 in bedwang, maar die skade enorm. “Die boer en sy vrou moes in wanhoop toekyk hoe hul lewe se werk vernietig is. Die brand is vermoedelik opsetlik gestig. (Foto: Facebook / Drakenstein Farm Watch) “Dit is miljoene rand se skade. Selfs al het hulle versekering, is dit nooit genoeg om dié soort skade volkome te dek nie. Dis ŉ groot verlies en raak boonop al die werknemers op die plaas,” het van Leeuwen Boomkamp aan Maroela Media gesê. Die brand het gelukkig nie na die woonhuis of landerye versprei nie. “As jy egter nie die toerusting het om te stroop nie, sit jy met ŉ reuseprobleem. “Bedrywighede op die plaas sal nou geruime tyd gestaak moet word. Dit het ook ŉ verreikende uitwerking op al die plaas se werknemers wat van die plaas se inkomstestroom afhanklik is. Dié mense moet steeds salarisse ontvang, maar hoe kan jy ŉ inkomste genereer as jy nie kan werk nie?” Die DFW het op hul Facebook-blad ŉ beroep op die gemeenskap gedoen om met trekkers en sleepwaens hulp te verleen sodat die boer en sy werkers met hul stropery kan voortgaan en hul oes kan red. Die brand – wat vermoedelik opsetlik gestig is – het toerusting, trekkers en masjinerie op die Welvanpas-plaas in Wellington vernietig. (Foto: Facebook / Drakenstein Farm Watch) “Die verwoesting wat ŉ strukturele brand in ŉ mens se lewe kan bring, is baie erg. Werk waaraan mense hul hele lewe toegewy het, kan in ŉ paar uur ongedaan gemaak word en boonop die toekoms vernietig. “Die plaas Welvanpas het ons aandag, simpatie en bystand nodig om te seëvier,” het die DFW Donderdag op hul Facebook-blad geskryf.